Li tkun taf x'inhuma l-gosti tal-membri tal-familja tiegħek kif ukoll tagħraf tuża l-immaġinazzjoni tiegħek huma żewġ mezzi li jgħinuk sabiex ikollok taħlita ta' ikel differenti, ikkulurit u fuq kollox appetituż. Dawn it-tipi ta' sandwiches tista' sservihom kemm sħan kif ukoll kesħin; jiddependi ħafna mill-ingredjenti li tkun użajt. Huma tajbin biex jisservew kemm waqt xi riċeviment kif ukoll xi barbikju. L-ingredjent prinċipali hu l-ħobż. Tista' tagħżel minn: bziezen żgħar maqsumin min-nofs, slajsis ħoxnin ta' baguette kif ukoll bezzun tal-Malti. Tista' saħansitra tixwihom jew tpoġġihom taħt il-grilja għal ftit ħin. F'dan il-każ qatt m'għandek iddewwimhom ħafna għax jibbiesu u ma jkunux tajbin. Bis-Salamun Affumikat Idlek il-ħobż bil-ġobon artab. Qiegħed is-slajsis tal-salamun fuqu. Żejjen biż-żebbuġ iswed u ftit weraq tal-aruka. Bil-Ġobon Qiegħed slajs ġobon fil-wiċċ. Tista' tuża ġobon ta' liema kwalità trid; l-importanti hu li jdub faċilment. Poġġi slajsis tat-tadam u tal-basal fuq il-ġobon. Ferrex ftit rignu u roxx ftit bżar u melħ. Sajjar fil-forn jew taħt il-grilja sakemm idub il-ġobon. Qiegħed slajsis tas-salami mrikkbin fil-wiċċ. Is-salami jrid ikun maqtugħ irqiq ħafna. Żid slajs ħjara u slajs tadama u żejjen bit-tursin. Bil-Perżut Iksi l-ħobż bl-aruka. Poġġi slajsis tal-perżut fuqha. Kull slajs trid titwih min-nofs. Agħmel ftit slajsis tat-tadam u basal mill-aħmar fuq il-perżut u servi mal-patata crisps . Bil-Ħaxix Ferrex ftit zalza tat-tadam fuq kull slajs ħobż. Qiegħed taħlita ta' ħaxix fuq iz-zalza. Importanti li l-ħaxix ikun maqtugħ żgħir ħafna u msajjar għal ftit ħin. Jekk se sservihom kesħin, ferra' ftit żejt taż-żebbuġa fil-wiċċ u roxx ftit bżar u melħ. Jekk se sservihom sħan, ħokk ftit mozzarella u saħħan taħt il-grilja jew fil-forn sakemm idub il-ġobon.